text: Dam reddet af protester 
  01 maj 2012 kl. 07.48
  1554 protester blev hørt: Dam i Jelling bliver nu bevaret, lover borgmester på borgermøde
  - I har reddet Smededammen med jeres aktivitet. En del af den bliver bevaret.
  Det løfte gav borgmester Arne Sigtenbjerggaard på et borgermøde i Jelling. Det skriver Vejle Amts Folkeblad.
  
  Politikerne lytter
  1554 personer har skrevet under på en protest mod at slette Smededammen af hensyn til oldtidsminderne i området. Det er over 60 procent af den voksne befolkning i byen. Det er også så mange, at politikerne i et eller andet omfang lytter til det.
  
  En sø til to vandpytter 
  Der var dog ikke entydig tilfredshed med det reviderede forslag fra landskabsarkitekt Kristine Jensen. I stedet for én sø havde hun tegnet to vandpytter, som en af mødets deltagere udtrykte det. Måske bliver den del af forslaget justeret endnu en gang.
  
  Andet udseende 
  I øvrigt fortalte borgmester Arne Sigtenbjerggaard, at den meget kritiserede idé om at plante lyng i højområdet er taget af bordet. I stedet skal der bruge forskellige græsser. Formålet er at give de 12,5 hektar, der lå inden for kong Haralds nu 1000 år gamle palisade, et udseende der tydeligt skiller det fra området udenfor.
  Palisaden omgav kongens gård som en næsten halvanden kilometer lang forsvarsmur af træ.
  